### Beslutninger

Byrådet kunne ikke tiltræde forslaget i byrådets møde den 24. april 2024.

###

BESLUTNINGSFORSLAG FRA V, [adresse], DD & HENRIK ARENS

Byrådet beslutter:

1. At der laves en opsamling, af de foreløbige resultater, af frisættelsen, af de 10 plejehjem i [adresse].

2. At der, på baggrund af opsamlingen, fremsættes et beslutningsoplæg til budgetforhandlingerne til budget 2025 i [adresse], om hvorvidt frisættelsen skal udrulles til kommunens resterende plejehjem.

3. At opsamlingen kan danne grundlag for en liste over afbureaukratiseringsforslag af statslige og kommunale regler.

4. At opsamlingerne kan tilvejebringes med følgeforskning i løbet af prøveperioden på 2-3 år.

5. At det afdækkes hvordan selvejende plejehjem på sigt, bliver en del af frisættelsen.

Baggrund

I [adresse] budgetforlig 2024-2027 blev det besluttet, at der afsættes 1,5 mio. kr. årligt i årene 2024-2025 til frisættelse af i alt 10 plejehjem over en periode på 2-3 år. Frisættelsen kan give erfaringer, der efterfølgende kan udbredes til øvrige plejehjem. Den 11. april 2024 igangsættes frisættelsen af de 10 plejehjem med en fælles opstart.

Forslagsstillerne ønsker at fokusere på mulighederne for at udbrede frisættelsen til kommunens resterende plejehjem. Dette for at følge intentionerne i kommunens budgetforlig for 2024-2027 og regeringens ældrereform fra januar 2024.

Udrulningen til andre plejehjem bør ske på baggrund af en opsamling af opstartsfasen for de 10 plejehjem. Den foreløbige opsamling skal give et indblik i de første erfaringer ved frisættelsen. Disse erfaringer skal [adresse] kunne anvende i vurderingen af, hvorvidt de resterende plejehjem også skal frisættes. Samtidig skal erfaringerne bruges til inspiration til landets øvrige kommuner og regeringen i forbindelse med implementeringen af regeringens ældrereform. Regeringen har forslået, at der afsættes 200 mio. kr. fra 2024-2027 til implementering af ældrereformen, herunder frisættelse af kommunale plejehjem.

Det er afgørende, at den foreløbige opsamling foreligger hurtigst muligt og gerne senest i august 2024. Med den tidshorisont vil de foreløbige resultater kunne danne grundlag for beslutningsoplæg til [adresse] budgetforhandling for budget 2025, med henblik på yderligere frisættelse i kommunen. Samtidig vil den foreløbige opsamling kunne anvendes til implementering af regeringens ældrereform med opstart i efteråret 2024. Den korte tidshorisont er også i tråd med [adresse] rammer for frisættelsen af de 10 plejehjem.

Opsamlingen kan blandt andet handle om opstart af frisættelse og hvad de foreløbige erfaringer peger på er vigtige for at sikre et godt afsæt for implementering. Dette f.eks. i forhold til understøttelse af ledere og medarbejdere. Endvidere i forhold til sammenspillet med beboere og pårørende i forbindelse med ideudvikling mv. Desuden kan gives en identifikation af, hvilke konkrete prøvehandlinger, der kræves ved national frisættelse, samt hvilke samarbejdsrelationer med andre aktører, der er afgørende for at kunne realisere frisættelse. Endeligt kunne det være konkret hvilke løsninger i forhold til f.eks. velfærdsteknologi, fleksible arbejdsformer, samarbejde med civilsamfundet mv., som der skal arbejdes videre med i frisættelsesprocessen.

De første erfaringer fra plejehjemmene ved frisættelsen skal også danne grundlag for, at der produceres en liste over statslige og kommunale regler på ældre- og sundhedsområdet, der kan ændres og derved begrænse bureaukratisering. Dette kan ske i tråd med de forslag til afbureaukratisering i ældre- og sundhedssektoren, som landets seks største byer afleverede til ældreministeren og indenrigs- og sundhedsministeren i foråret 2023. Listen kan fungere som inspiration til mulige forbedringer ved frisættelse af plejehjem på nationalt plan som led i regeringens ældrereform.

For at muliggøre en hurtig opsamling og samtidig løfte det videnskabelige niveau, bør opsamlingerne blandt andet i prøveperioden på 2-3 år tilvejebringes ved følgeforskning. Dette kunne ske via input og finansiering fra det offentlige-private samarbejde i advisory boardet på ældreområdet. Der blev afsat økonomiske midler til advisory boardet ved budgetforlig 2024-2027 i [adresse].

De 10 plejehjem der frisættes, er alle kommunale plejehjem. Det bør derfor afdækkes, hvordan de selvejende plejehjem i [adresse] også bliver en del af frisættelsesprocessen på sigt. Dette med henblik på gensidig inspiration og læring i forhold til de kommunale plejehjem.